paragraph_text: Ghost je izrazito prepoznatljiv zbog svojih ekscentričnih nastupa. Pet od šest članova grupe, njeni 'bezimeni zlodusi', nose gotovo identične kostime koji im prekrivaju lica. Najistaknutiji je član njezin pjevač, poznat pod imenom 'Papa Emeritus', koji nosi protetsku masku na kojoj je bojama za lice naslikana lubanja i kojeg se može opisati "demonskim antipapom." Svaki je novi album donio promjenu u izgledu članova skupine. Iako je pjevač sve do 2018. godine bio uglavnom prikazivan kao isti prvobitni lik, bile su prisutne blage promjene u izgledu, pa čak i promijenjene osobnosti u usporedbi s prethodnim likovima. Međutim, pjevač u doba albuma Prequelle više nije utjelovljivao lik Pape Emeritusa, nego Cardinala Copie.